ለታላቁ የኢትዮጵያ ህዳሴ ግድብ ግንባታ በተያዘው የበጀት ዓመት ከ417 ሚሊዮን ብር በላይ ገቢ ተሰበሰበ
ለታላቁ የኢትዮጵያ ህዳሴ ግድብ ግንባታ ድጋፍ የሚውል በተያዘው የመጀመሪያው ሩብ የበጀት ዓመት ከ417 ሚሊዮን ብር በላይ ገቢ መሰብሰቡን የታላቁ ህዳሴ ግድብ ግንባታ ህዝባዊ ተሳትፎ ብሔራዊ ምክር ቤት አስታወቀ፡፡ምክር ቤቱ የ2010 የመጀመሪያ ሩብ የበጀት ዓመት አፈጻጸምና በቀጣይ አቅጣጫ ላይ ያተኮረ የምክክር መድረክ በአርባምንጭ ከተማ እያካሄደ ነው፡፡የብሔራዊ ምክር ቤቱ  ምክትል ዋና ዳይሬክተር አቶ ታገል ቀኑብህ እንደተናገሩት ምክር ቤቱ በተያዘው የበጀት ዓመት አንድ ነጥብ ሁለት  ቢሊዮን ብር ገቢ ለመሰብሰብ አቅዶ እየሰራ ነው፡፡ከዚህም ውስጥ በመጀመሪያው ሩብ የበጀት ዓመት 417 ሚሊዮን ብር በጥሬ ገንዘብ በሀገር ውስጥና ውጭ ከሚኖሩ ዜጎች መሰብሰቡን ተናግረዋል፡፡የዘንድሮን እቅድ በህብረተሰቡ ተሳትፎ ለማሳካት የሚደረገው ጥረት እንደቀጠለ ነው፡፡የህዳሴ ግድብ ግንባታ ከተጀመረበት ጊዜ ጀምሮ በህብረተሰቡ ተሳትፎ የተሰበሰበው ገቢ ከ10 ነጥብ 5 ቢሊዮን ብር በላይ መድረሱንም አቶ ታገል ጠቁመዋል፡፡ ባለፉት ሶስት ወራትም በሀገር ውስጥና በውጭ የሚኖሩ ከ3 ሺህ በላይ ዜጎች የግድቡን ግንባታ በመጎበኘታቸው በግድቡ ዙሪያ የተፈጠረው ሀገራዊ መግባባት ተጠናክሮ መቀጠሉን አመልክተዋል፡፡ስለ ግድቡ ግንባታ ህብረተሰቡ በቂ መረጃ እንዲኖረው ለማድረግ ከመገናኛ ብዙሃን ጋር ያለውን ትስስር እየተጠናከረ  ነው ተብሏል፡፡የቤንሻንጉል ክልል የታላቁ ህዳሴ ግድብ ህዝባዊ ተሳትፎ ምክር ቤት የህዝብ ግንኙነት ኃላፊ አቶ ደሳልኝ በሪሁን በበኩላቸው ካለፈው መስከረም ወር ወዲህ  የግድቡን ግንባታ የሚጎበኙ ዜጎች ቁጥር መጨመሩን ገልጸዋል፡፡በክረምት ወቅት ግንባታው በሚካሄድበት አካባቢ ባጣለው ከባድ ዝናብና በለውጥ መንገድ ግንባታ ምክንያት የቡድን ጉብኝቶች ሰርዘው እንደነበረ አስታውሰዋል፡፡ይህንን አጋጣሚ በመጠቀም  ጉብኝቱ እንደቆመ በአንዳንድ ማህበራዊ ሚዲያዎች የተሠራጩ መረጃዎች ሓሰተኛ መሆናቸውን ጠቁመዋል፡፡ በአሁኑ ወቅት ወደ ግድቡ ግንባታ ቦታ የሚያደርሱ ተለዋጭ መንገድ  ግንባታ መጠናቀቁንና  ለጉብኝት ለሚመጡ ዜጎች  ምቹ ሁኔታ መፈጠሩን አውሰተዋል፡፡ ከዛሬ ጀምሮ ለሁለት ቀናት በሚቆየው የምክክር መድረክ የዘጠኙ ክልሎች ፣ የአዲስ አበባና የድሬደዋ አስተዳደሮች የታላቁ ህዳሴ ግድብ ግንባታ ህዝባዊ ተሳትፎ ምክር ቤቶች አመራሮችና ባለሙያዎች እየተሳተፉ ነው፡፡( ኢዜአ)